

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL PETICIJOJE PATEIKTO SIŪLYMO NETENKINIMO**

2024 m. spalio 16 d. Nr. 250-I-27

Vilnius

Lietuvos Respublikos Seimo Peticijų komisija (toliau – Komisija) 2024 m. spalio 16 d. posėdyje išnagrinėjo pareiškėjo peticiją, kurioje pateiktas siūlymas tobulinti Lietuvos Respublikos baudžiamojo kodekso 51 straipsnyje įtvirtintą laisvės iki gyvos galvos bausmės švelninimo mechanizmą ir priėmė sprendimą teikti Seimui išvadą netenkinti šio siūlymo. Komisija sprendimą priėmė atsižvelgusi į Lietuvos Respublikos teisingumo ministerijos nuomonę dėl peticijoje pateikto siūlymo.

Peticijoje suformuluotas siūlymas įstatymu įpareigoti teismą atlikti konkrečius veiksmus (*inter alia* nuteistajam atlikus dvidešimt metų laisvės atėmimo iki gyvos galvos bausmės šią bausmę privalomai pakeisti į terminuoto laisvės atėmimo bausmę) suponuotų konstitucinės teisingumo sampratos iškraipymą, kadangi tik formaliai ir nominaliai teismo vykdomas teisingumas nėra tas teisingumas, kurį įtvirtina, saugo ir gina Konstitucija[[1]](#footnote-1). Pastebėtina, Lietuvos Respublikos Konstitucinis Teismas savo jurisprudencijoje ne kartą yra konstatavęs, jog negalima nustatyti tokio teisinio reguliavimo, kad būtų neleidžiama teismui, atsižvelgus į visas turinčias reikšmės bylos aplinkybes ir vadovaujantis teise, nenusižengiant iš Konstitucijos kylantiems teisingumo, protingumo imperatyvams, priimti teisingą sprendimą byloje ir šitaip įvykdyti teisingumą, antraip būtų apriboti ar net paneigti iš Konstitucijos, *inter alia* jos 109 straipsnio, kylantys teismo įgaliojimai vykdyti teisingumą, nukrypta nuo teismo, kaip Lietuvos Respublikos vardu teisingumą vykdančios institucijos, konstitucinės sampratos, taip pat nuo konstitucinių teisinės valstybės ir teisingumo principų[[2]](#footnote-2).

Europos Žmogaus Teisių Teismas (toliau – EŽTT) 2017 m. gegužės 23 d. sprendime byloje *Matiošaitis ir kiti prieš Lietuvą* (toliau – EŽTT sprendimas) konstatavo, kad valstybės narės privalo įtvirtinti tokį laisvės atėmimo iki gyvos galvos galimo švelninimo mechanizmą, pagal kurį šia bausme nuteisti asmenys jau nuo pirmųjų laisvės atėmimo iki gyvos galvos bausmės atlikimo dienų labai tiksliai ir aiškiai žinotų, kokių sąlygos tenkinimo iš jų pusės reikalauja valstybė tam, kad ateityje būtų svarstoma galimybė sušvelninti jiems paskirtą laisvės atėmimo iki gyvos galvos bausmę.

Siekiant įgyvendinti EŽTT sprendimą ir tuo pačiu užtikrinti, kad laisvės atėmimo iki gyvos galvos bausmės reglamentavimas Lietuvos baudžiamuosiuose įstatymuose nepažeistų Žmogaus teisių ir pagrindinių laisvių apsaugos konvencijos nuostatų, 2019 m. kovo 21 d. priimti baudžiamųjų įstatymų pakeitimai[[3]](#footnote-3), kuriais įtvirtinta, kad nuteistajam atlikus dvidešimt metų laisvės atėmimo iki gyvos galvos bausmės, teismas, atsižvelgdamas į nuteistojo nusikalstamo elgesio riziką, nuteistojo elgesį bausmės atlikimo metu, bausmės tikslus ir atliktos bausmės poveikį nuteistajam, taip pat, ar nuteistasis atlygino ar pašalino reikšmingą padarytos žalos dalį ir įsipareigoja ją visiškai atlyginti ar pašalinti, gali pakeisti laisvės atėmimo iki gyvos galvos bausmę terminuoto laisvės atėmimo bausme. Akcentuotina, kad įvertinęs aptariamus teisėkūros pokyčius Europos Tarybos Ministrų Komitetas juos įvertino kaip pakankamus ir atitinkamai nutraukė sustiprintą EŽTT sprendimo vykdymo priežiūros procedūrą.

Atkreiptinas dėmesys į tai, kad baudžiamuosiuose įstatymuose šiuo metu įtvirtintas laisvės atėmimo iki gyvos galvos bausmės švelninimo mechanizmas (įtvirtinta kriterijų visuma bei nuodugnus ir išsamus nuteistojo asmenybės, jo nusikalstamo elgesio rizikos bei atliktos bausmės poveikio įvertinimas) sudaro prielaidas teismui visapusiškai įvertinti visas reikšmingas aplinkybes ir priimti sprendimą dėl laisvės atėmimo iki gyvos galvos bausmės pakeitimo į terminuotą laisvės atėmimo bausmę tiems nuteistiesiems, kurių elgesio pavojingumas visuomenei maksimaliai sumažėjęs.

Pažymėtina, kad Lietuvos teisinėje sistemoje *inter alia* yra įtvirtinti ir kiti institutai, kuriais gali būti švelninama ir laisvės atėmimo iki gyvos galvos bausmėmis nuteistų asmenų teisinė padėtis (Lietuvos Respublikos Prezidento teikiama malonė, amnestijos aktai ir kt.).

Laisvės atėmimo iki gyvos galvos bausmė turėtų būti švelninama iš esmės tik išskirtinais atvejais, todėl įvertinant, kad nuo šios bausmės švelninimo mechanizmo inkorporavimo į Lietuvos teisinę sistemą momento minėta bausmė jau buvo sušvelninta 20-čiai asmenų, darytina išvada, kad Lietuvos baudžiamojoje teisėje įtvirtintas realus ir veiksmingai praktikoje taikomas laisvės atėmimo iki gyvos galvos bausmės švelninimo mechanizmas.

Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo IX (rudens) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2024 m. spalio 16 d. išvados Nr. 250-I-27“ projektą.

Komisijos pirmininkas Edmundas Pupinis

R. Kniukštienė, tel. (0 5) 209 6591, el. p. rimante.kniukstiene@lrs.lt

1. Lietuvos Respublikos Konstitucinio Teismo 2006 m. rugsėjo 21 d., 2012 m. rugsėjo 25 d. nutarimai, 2013 m. liepos 3 d. sprendimas). [↑](#footnote-ref-1)
2. Lietuvos Respublikos Konstitucinio Teismo 2006 m. rugsėjo 21 d., 2011 m. sausio 31 d., 2012 m. gruodžio 6 d. nutarimai). [↑](#footnote-ref-2)
3. Lietuvos Respublikos baudžiamojo kodekso 51 ir 97 straipsnių pakeitimo įstatymas Nr. XIII-2005, Lietuvos Respublikos baudžiamojo proceso kodekso papildymo 3601 straipsniu įstatymas Nr. XIII-2006 ir Lietuvos Respublikos bausmių vykdymo kodekso 69, 137, 140 ir 157 straipsnių pakeitimo ir Kodekso papildymo 1671 straipsniu įstatymas. [↑](#footnote-ref-3)